S-1315/2022

Mál þetta, sem dómtekið var fyrr í dag, var höfðað með ákæru héraðssaksóknara 12. júlí 2022 á hendur ákærða, H-x-x W-x-x G-x-x J-x-x, fæddum [...], hollenskum ríkisborgara;

„fyrir stórfellt fíkniefnalagabrot, með því að hafa miðvikudaginn 15. júní 2022 staðið að innflutningi á samtals 658,92 gaf kókaíni (með 42- 48% styrkleika, sem samsvarar 47- 54% af kókaínklóríði), ætluðu til söludreifingar hér á landi í ágóðaskyni, en fíkniefnin flutti ákærði innvortis og í farangri sem hann hafði meðferðis sem farþegi með flugi FI- 555 frá Brussel í Belgíu til Íslands.

Telst brot þetta varða við 173. gr. a. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar. Þá er krafist upptöku á 658,92 gaf kókaíni, með vísan til 6. mgr. 5. gr. laga um ávana-og fíkniefni nr. 65/1974 og 2. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.“

Forsendur og niðurstaða:

Við þingfestingu máls þessa fyrr í dag játaði ákærði sök. Játning ákærða fær stoð í gögnum málsins. Samkvæmt því þykir sannað að ákærði hafi gerst sekur um þá háttsemi sem honum er gefin að sök í ákæru og þarer réttilega heimfærð til refsiákvæða.

Við ákvörðun refsingar er til þess að líta að ákærði er í málinu sakfelldur fyrir að hafa flutt hingað til lands nokkurt magn af kókaíni, ætluðu til söludreifingar í ágóðaskyni. Til grundvallar þykir verða að leggja að ákærði hafi einungis komið að flutningi efnanna til landsins en hann hvorki komið að skipulagningu né fjármögnun innflutningsins.

Ákærði hefur gengist við broti sínu án undandráttar og var hann til góðrar samvinnu við lögreglu undirrannsókn málsins. Þá liggur ekkert haldbært fyrir um að ákærða hafi áður verið gerð refsing. Samkvæmt öllu þessu og að gættu magni og styrkleika þeirra efna sem ákærði flutti til landsins, þykir refsing hans, í ljósi dómaframkvæmdar, réttilega ákveðin fangelsi í 10 mánuði. Til frádráttar refsingunni kemur gæsluvarðhald sem ákærði hefur sætt frá 16. júní sl. að fullri dagatölu, sbr. 76. gr. almennra hegningarlaga nr. 19/1940.

Með vísan til kröfugerðar ákæruvalds, gagna málsins og tilgreindra lagaákvæða í ákæru verða gerð upptæk þau fíkniefni sem ákærði var með í vörslum sínum við komuna til landsins 15. júní sl.

Á grundvelli sakfellingar ákærða, sbr. 1. mgr. 235. gr. laga nr. 88/2008 um meðferð sakamála, verður honum gert að greiða allan sakarkostnað málsins. Ákærði dæmist því til að greiða sakarkostnað samkvæmt framlögðu sakarkostnaðaryfirliti og fylgigögnum þess, samtals 821.902 krónur. Ákærði greiði einnig þóknun skipaðs verjanda síns, B-kk-ef H-kk-ef lögmanns, sem með hliðsjón af fyrirliggjandi tímaskýrslu og að virtu umfangi málsins þykir réttilega ákveðin svo sem í dómsorði greinir. Ákærði greiði einnig útlagðan ferðarkostnað verjanda með þeim hætti er þar segir.

Dóm þennan kveður upp K-kk-nf H-kk-nf héraðsdómari.

Dómsorð:

Ákærði, H-x-x W-x-x G-x-x J-x-x, fæddur [...], sæti fangelsi í tíu mánuði.

Til frádráttar refsingunni kemur gæsluvarðhald sem ákærði hefur sætt frá 16. júní 2022 að fullri dagatölu.

Ákærði sæti upptöku á 658,92 grömmum af kókaíni.

Ákærði greiði þóknun skipaðs verjanda síns, B-kk-ef H-kk-ef lögmanns, 948.600 krónur að virðisaukaskatti meðtöldum, og útlagðan ferðakostnað verjanda,26.400 krónur. Þá greiði ákærði 821.902 krónur í annan sakarkostnað.

K-kk-nf H-kk-nf